Nuvelă grafică despre copiii orfani abandonați se lansează la Cluj Cultură by Actual de Cluj 631

Nuvelă grafică despre copiii orfani abandonați în instituții rezidențiale se lansează sâmbătă seara la Cluj.

E vorba despre nuvela grafică „Spune-mi Eli”, ce se lansează sâmbătă la ora 18 la Casa TIFF din centrul Clujului. E, spune autorul, prima nuvelă grafică din România care abordează subiectul dur al abandonului, izolarii, abuzurilor și consecințelor acestora. Scrisă și ilustrată de către Dan Ungureanu, cartea introduce cititorii în lumea lui Eli – de fapt, în lumea a mii de copii abandonați în instituții rezidențiale deveniți, ulterior, adulți, majoritatea cu dizabilități. Povestea urmărește evoluția personajului, de la copil lăsat în grija statului la adult capabil să se întrețină singur și activist pentru dezinstituționalizare și drepturile persoanelor cu dizabilități. Fiecare capitol se bazează pe interviul luat de către autor lui Eli, urmărind în ordine cronologică episoade marcante din viața acesteia – primele amintiri din școala specială, mutarea dintr-o instituție în alta, viața în comunitate, greutățile adaptării la permanentele schimbări și altele. Toate veniturile din vânzarea cărții merg către Asociația Ceva de Spus. Lansarea va avea loc în prezența autorului, Dan Ungureanu, a personajului principal, Elisabeta Moldovan, și a prietenilor săi. Elisabeta a trăit 23 de ani în diferite instituții apoi 10 ani în locuințele diferitelor fundații. Acum este independentă, trăiește într-un apartament și lucrează la Ceva de Spus.

Cartea e programată pentru lansări și vineri în Timișoara și în 3 noiembrie la Cărturești Carusel, în București.

Nici un comentariu